section_heading: Životopis
paragraph_text: Kao dirigent velikoga iskustva i osobitoga senzibiliteta za glazbu bečkih klasičara, Leopold Hager surađuje s vodećim simfonijskim orkestrima u Europi i Sjedinjenim Američkim Državama: Saskom državnom kapelom iz Dresdena (njem. Sächsische Staatskapelle Dresden), Bamberškim simfoničarima (njem. Bamberger Symphoniker), Orkestrom Gewandhaus iz Leipziga (njem. Gewandhausorchester Leipzig), Simfonijskim orkestrom Sjevernonjemačkoga radija iz Hamburga, Orkestrom Konzerthaus-a iz Berlina (njem. Konzerthausorchester Berlin; negdašnji Berlinski simfonijski orkestar), Münchenskom filharmonijom, Bečkim simfoničarima, Kraljevskim orkestrom Concertgebouw (niz. Koninklijk Concertgebouworkest) iz Amsterdama, Češkom filharmonijom, Danskim nacionalnim radijskim simfonijskim orkestrom, Pariškim orkestrom (fr. Orchestre de Paris), Nacionalnim orkestrom iz Lillea (fr. Orchestre national de Lille), Nacionalnim simfonijskim orkestrom iz Washingtona (engl. National Symphony Orchestra Washington) i orkestrom Nacionalne akademije svete Cecilije (tal. Accademia nazionale di Santa Cecilia) iz Rima. Često je i rado surađivao s Engleskim komornim orkestrom (engl. English Chamber Orchestra): njihova je uspješna glazbena suradnja trajno zabilježena na mnogim nosačima zvuka. Surađivao je i s Bečkim filharmoničarima s kojima je, osim u Beču, gostovao u Pragu i Rimu.